चौधरी मंडप दुर्गा पूजा खूंटी

चौधरी मंडप दुर्गा पूजा (खूंटी) 
चौधरी मंडप दुर्गा पूजा झारखंड राज्य के खूंटी ज़िले में आयोजित होने वाली दुर्गा पूजाओं में से एक है। इसे ज़िले की सबसे प्राचीन पूजाओं में गिना जाता है। यह पूजा खूंटी नगर के कर्रा रोड स्थित चौधरी मंडप में प्रतिवर्ष संपन्न होती है।

 इतिहास 
झारखंड में दुर्गा पूजा का आयोजन सर्वप्रथम रांची नगर में दुर्गा बाड़ी के माध्यम से बंगाली समुदाय ने आरंभ किया था। इसके कुछ वर्षों पश्चात् जरियागढ़ राज परिवार ने जरियागढ़ में दुर्गा पूजा प्रारंभ की। इन्हीं दिनों खूंटी पट्टी के 12 गाँवों के जमींदार बड़ाईक साहब की पहल पर स्थानीय जमींदार सदाशिव चौधरी ने खूंटी में इस पूजा की परंपरा शुरू की।

पूजा की शुरुआत के समय से ही महादेव मंडा परिसर में दशहरा मेले का आयोजन किया जाने लगा, जो आज तक अनवरत जारी है। प्रतिमा विसर्जन से पूर्व प्रतिमा को इसी मेले में ले जाया जाता है। बीते लगभग दो दशकों से इस मेले में रावण दहन कार्यक्रम भी शामिल किया जाने लगा है।

 धार्मिक परंपराएँ 

 पूजा के आरंभ काल में प्रतिमा विसर्जन हेतु एक तालाब का निर्माण किया गया, जो वर्तमान में चौधरी तालाब के नाम से जाना जाता है।
 महाअष्टमी के अवसर पर पूर्व में भैंस और बकरे की बलि दी जाती थी।
 लगभग 125 वर्ष पूर्व तत्कालीन जमींदार काशीनाथ चौधरी की मानसिक स्थिति अस्वस्थ होने पर काशी से आए संत स्वामी रामनाथ ने हिंसक बलि को समाप्त कर कुष्मांड बलि (कद्दू की बलि) की प्रथा आरंभ करने की सलाह दी। इसके बाद से यहाँ केवल कुष्मांड बलि दी जाती है।

 सामाजिक महत्व 

 अंगूठाकार|विसर्जन के लिए मां की प्रतिमा को कंधे में ढ़ोकर नगर भ्रमण कराते हुए तालाब तक ले जाया जाता है।प्रतिमा विसर्जन की परंपरा विशेष रूप से उल्लेखनीय है। प्रतिमा को कंधों पर उठाकर नगर भ्रमण कराते हुए चौधरी तालाब तक ले जाया जाता है। इस कार्य में बगड़ू गाँव के आदिवासी और खूंटी नगर के हरिजन समुदाय के लोग प्रमुख भूमिका निभाते हैं।
 पूजा का समस्त व्यय चौधरी परिवार द्वारा वहन किया जाता है। इसके लिए किसी प्रकार का सार्वजनिक चंदा नहीं लिया जाता।
 अष्टमी के दिन अब भी खूंटी और आसपास के ग्रामीण पूजा-अर्चना के लिए मंडप में आते हैं।

 विशेषताएँ 

 खूंटी ज़िले की सबसे प्राचीन दुर्गा पूजाओं में से एक।
 दशहरा मेले और रावण दहन का आयोजन।
 बलि प्रथा से कुष्मांड बलि की ओर परिवर्तन।
 सामुदायिक सहभागिता पर आधारित प्रतिमा विसर्जन परंपरा।